ፕረዝደንቱ የፌዴራል መንግስቱን የአመራር ስርዓት በአዲስ መልክ እንደሚዋቀር አስታወቁ
የፌዴራል መንግስቱን የአመራር ስርዓት በአዲስ መልክና ቅኝት ለማዋቀር እርምጃ እንደሚወሰድ ፕሬዝዳንት ዶክተር ሙላቱ ተሾመ ገለጹ ።ፕሬዝዳንቱ የሕዝብ ተወካዮችና የፌዴሬሽን ምክር ቤት የጋራ ጉባዔ መክፈቻ ላይ ዛሬ ባደረጉት ንግግር የፌዴራል መንግስቱን በአዲስ መልክና ቅኝት ለማዋቀር ተግባራዊ እርምጃ እንደሚወሰድ አስታውቀዋል ፡፡የፌደራሉ አካል የሆኑት ክልል መንግስታትም ተመሳሳይ ቅኝት እንደሚከተሉ ይጠበቃል ብለዋል፡፡በዚህ መሰረት የመንግስትን ስልጣን ያለአግባብ የመጠቀም ዝንባሌን የሚገታና በውጤት አልባነት ስልጣን ላይ ተቀምጦ መቆየት የማይቻል መሆኑን የሚያረጋግጥ አዲስ የመንግስት ምክር ቤት የማደራጀት እንቅስቃሴ እንደሚካሄድም ጠቁመዋል።በዚህም ብቃትና ቅንነት ያላቸውን ግለሰቦች በኃላፊነት ላይ በማስቀመጥ የመንግስት የስራ አፈጻጸም በውጤትና በውጤት ብቻ የሚመራ እንደሚሆን ገልጸዋል ።ይህንን ተከትሎ ውጤት ያላመጣ ማንኛውም ሰው በማንኛውም ሽፋን በመንግስት ስልጣን ላይ እንደማይቀጥል የሚያረጋግጥ ቋሚ የአሰራር ስርዓት ጥቅም ላይ እንደሚውል አስታውቀዋል ፡፡
 ይህም የሚሆነው በመንግስት የኃላፊነት ቦታዎች ላይ የተቀመጡ ሰዎች የተረከቡትን ሕዝባዊ አደራ በመዘንጋት ስልጣንን የግል መጠቀሚያ ከማድረግ አተያይ ጋር ተያይዞ ተጨባጭ ስህተቶች እየተፈጸሙ በመሆናቸው መሆኑን አብራርተዋል ።መንግስትም ይህን በመቀበል ባለፈው ዓመት መጨረሻ ራሱን ከዚህ ዝንባሌ ለማጽዳት ቁርጠኛ እንቅስቃሴ መጀመሩ ወደ ቀጣይ የለውጥ ሂደት ለመሸጋገር አንዱ ቁልፍ እርምጃ በመሆን ያግዛል ነው ያሉት ።ከዚህ በመነሳት የህዝብ ተወካዮች ምክር ቤት መደበኛ ስራውን በሚጀምርበት ወር የፌዴራል መንግስትን በአዲስ መልክና ቅኝት ለማዋቀር ተግባራዊ እርምጃ እንደሚወሰድ ነው ያስታወቁት ።ሠላም ለማወክ የሚሹ ጸረ-ሠላምና አሸባሪ ኃይሎችን በመመከትና የተከሰቱ ችግሮችን በአስተማማኝ በመፍታት በሁሉም መስክ ሚዛኑን የጠበቀ ሕገ-መንግስታዊ ስርዓት በተከተለ መልኩ የሚካሄድ ትግል መጠናከር እንደሚገባውም አስረድተዋል።ፕሬዝዳንት ሙላቱ ሕገ-መንግስታዊ ስርዓትን አስተማማኝ የለውጥ መሳሪያ አድርጎ በመጠቀም ረጅም በማይባል ጊዜ ውስጥ የታሰበውን ግብ ማሳካት እንደሚቻል ያላቸውን ጽኑ እምነት ገልጸዋል።ባለፈው ምርጫ የገዥው ፓርቲ ሙሉ የበላይነት በመስተዋሉ ምክንያት በሃገሪቱ ምክር ቤት ከገዥው ፓርቲ በተለዩ ፓርቲዎች የሚወከል ጥቅምና ፍላጐት ያላቸው ማህበረሰቦችን የሚወክሉ ፓርቲዎች የመሳተፍ እድል ሳያገኙ መቆየታቸውን አንስተዋል ፡፡ ይህን የመሰለው ሁኔታ ስርዓቱን ተረጋግቶ እንዲቀጥል ከማድረግ አኳያ የራሱ አሉታዊ ተፅእኖ የሚያስከትል በመሆኑ ከቀጣዩ ምርጫ በፊት የህዝብ ምክር ቤቶች የተለያዩ ድምፆች የሚሰማባቸውና የሚፎካከሩባቸው መድረኮች እንዲሆኑ በማድረግ ማስተካከል ያስፈልጋልም ነው ያሉት ፡፡ በዚሁም መሰረት ዴሞክራሲያዊ ስርዓቱን ለማሻሻልም ቀዳሚ ስራ በገዥው ፓርቲና በተቃዋሚ ፓርቲዎች መካከል በሚደረግ ድርድር የምርጫ ህጉ እንደሚሻሻል አስታውቀዋል ፡፡ የዚሁ ምክንያትም ሃገሪቱ የምትመራበት የምርጫ ህግ በብዙ ሃገራት እንዳለ የሚሰራበት ቢሆንም፤ ከሃገሪቱ ተጨባጭ ሁኔታ በመነሳት የሁሉም የህብረተሰብ ክፍል ድምፅ ሊሰማ የሚችልበትን አስተማማኝ ሁኔታ መፍጠር አስፈላጊ ሆኖ በመገኘቱ መሆኑን አብራርተዋል ፡፡ስለሆነም የምርጫ ህጉ የአብላጫ ድምፅና የተመጣጣኝ ውክልና ስርዓቶችን በትክክለኛ ሚዛን ያጣመረና የሁሉም የህብረተሰብ ክፍሎች ድምፅ የሚሰማባቸው ምክር ቤቶች እንዲኖሩ ለማድረግ በሚያስችል ሁኔታ እንደሚስተካከል አመልክተዋል ፡፡ በአገሪቷ ሕዝቦች ትግልና ጥረት የተመዘገቡ ድሎችን በማስጠበቅ መልካም ጅምሮችን ዳር በማድረስ የሕዝቡን ተጠቃሚነት በስፋት ማሳካት እንደሚገባ ማስገንዘባቸውን ዋልታ ኢንፎርሜሽን ማዕከል ዘግቧል ።
 